૨૫ ફેબ્રુઆરીએ કેન્દ્રીય રેલવે મંત્રી સુરેશ પ્રભુએ લોકસભામાં ૨૦૧૬-૧૭ માટે રૂપિયા ૧.૨૧ લાખ કરોડના કેપિટલ પ્લાન સાથેનું રેલવે બજેટ રજૂ કર્યું. જેમાં પ્રવાસી અને નૂર ભાડાંમાં કોઈ વધારો કરાયો નથી. નવી ટ્રેનોમાં માત્ર ત્રણ સુપરફાસ્ટ ટ્રેનો હમસફર, તેજસ અને ઉદયની જાહેરાત કરાઈ છે. આ સિવાય મોટાભાગનું બજેટ દિવાસ્વપ્ન જેવી સુવિધાઓના વાયદા સમાન રહ્યું છે. રેલવેમંત્રીએ મોટાભાગની અધૂરી કે અમલ હેઠળની યોજનાઓને પૂરી કરવા પર ધ્યાન કેન્દ્રિત કર્યું છે. આખા બજેટમાં પ્રવર્તમાન સુવિધાઓમાં ઉમેરો કરવા સિવાય રેલમંત્રાલયે વધારે કોઈ જહેમત ઉઠાવવાની કે ખર્ચ કરવાની તસદી લીધી નથી. અમદાવાદ-મુંબઈ વચ્ચે શરૂ થનાર બુલેટ ટ્રેન માટે ગુજરાત સરકારે પોતાના બજેટમાં રૂપિયા ૧૨૫ કરોડ ફાળવ્યા છે, પરંતુ કેન્દ્ર સરકારે આ બાબતે કોઈ વિશેષ જાહેરાત કરી નથી. એક તરફ વડાપ્રધાન દેશને બુલેટ ટ્રેનનાં સ્વપ્ન બતાવી રહ્યાં છે ત્યારે, બજેટ લોકલ ટ્રેન સમું સાબિત થયું છે. બજેટના બહાને પણ દેશમાં પ્રવર્તમાન રેલવેની સ્થિતિ પર નજર કરીએ.